Benvinguts a l'Exposició Universal de Barcelona!
Channel: Rutes Científiques
Date: 2014-04-18

La tradició de les grans exposicions pot ser remuntada a les fires locals que mostraven les innovacions industrials i agrícoles als habitants de les diferents regions d'Europa. Durant el segle XIX, en plena revolució industrial, i amb la proliferació de les grans ciutats, apareixen un nou tipus de fires, les Exposicions Universals, que volen mostrar, "a tot el món", el bo i millor en relació a comerç i indústria, però, irremeiablement lligades també a la ciència i tecnologia del moment.  Malgrat les exposicions estaven principalment destinades a un públic de classe alta o mitjana, que s'ho podia permetre, sembla que sovint s'organitzaven dies d'entrada econòmica o gratuïta per tal de que la classe treballadora pogués presenciar les meravelles de la tècnica. Aquestes visites entretenien els treballadors mentre els mostraven com eren una petita part, un petit engranatge, d'aquesta empresa universal que és el progrés. En un moment de constant lluita pels seus drets, aquest tipus d'entreteniment, és clar, no posava en dubte les dures condicions de vida i de treball dels obrers. 

L'any 1888, Barcelona va organitzar la primera Exposició Universal de l'estat espanyol. Es vivien temps de crisi pel que la iniciativa va ser rebuda primer amb escepticisme, i amb crítiques sonades, sobretot del catalanisme i l'esquerra radical. Per altra banda, la indústria catalana veia la mostra com una oportunitat d'obrir-se a Europa. Finalment, l'èxit de l'Exposició va ser desigual, navegant entre el fracàs absolut per la falta de visitants, a la reivindicació de que Barcelona podia ser una gran ciutat moderna i europea. També cal tenir en compte les remodelacions realitzades arrel de l'Exposició, principalment la nova façana marítima sorgida de l'enderrocament de la muralla de mar i l'obertura del Passeig Colom. L'any següent, 1889, París preparava una gran Exposició en motiu del centenari de la Revolució Francesa, fet que va deslluir la mostra barcelonina, ja que, per exemple, molts països es van reservar els seus millors productes per la capital francesa.


Més informació:
Exposició Universal de Barcelona. Llibre del Centenari, Barcelona: L'Avenç,1988; «L'Exposició Universal de 1888. Dossier», L'Avenç, Barcelona, núm. 118, setembre 1988.